
    SVE POKUŠAVAM UZ RIJEKU

     

    prije par godina

zapaliti i leći

    prošli tjedan

staklenkom uloviti kriptide

koji ulaze u vodu

iz šaka

ljubičastih od alkohola i hladnoće

i bez panike

pratiti šumove biciklista

iznad nas

koji se još nisu spojili

s rijekom u očištu

    danas

umočiti noge

i naći sličnosti

s čudovišnim

i suhim djetinjstvom

kada sam vodu mogla

ispljunuti na pločnik

i zamišljati stometarne paprati

uz rijeku sline na asfaltu

  
    POLUPROPUSNOST

  
    MEMORI U BAZENU

     

    na plutajućem stolu

    
      ne pogađaj

prema neravninama karata

i brzim jezerima na kartonu
    

    imam pet i ne znam

za asocijacije

ipak, sunce je crveno u meni,

a sreća je sve što pluta

    gledam u karte i ne shvaćam

vodeno proricanje u parovima

dno — toplo

ljeto — gotovo

    moram ih potopiti bar tri,

inače ću plakati zbog povlaštene suhoće karata

    dobrovoljno

bakina je karta natopljena na dnu

šumeća tableta za stezanje kože

    izbijaju nam bore

od nevinog dječjeg tarota

(ispod gornjeg sloja kartona

prva tuga želi prodisati)

    tabani dotiču toplo dno

i raskvašenu karticu.

ljeto je gotovo.

  
    GUSTA

     

    obiteljska se vlas

rasplete za ručkom

kada svi postanemo

rijetki i tanki

    kosa mi ulazi u tanjur

i glumi da se utapa

ušutkavam je

sramežljivošću iza uha

    zubi su odgovor

na dječju nesmotrenost

kad prolijevam vodu po vlasi

omotanoj oko struka

jedva izvlačim ruke

i nudim ih ostatkom kapi

    oni gnječe ulice na karti

tvrdim kažiprstom

s kosom u prstima

šale se da ću se izgubiti u gradu

i grčevito stišću vlas

    smijem se i odmotavam

iz kuhinje

kroz hodnik

i stubište

    nemoj obojiti kosu

neću.

  
    VLASTITOST

     

    bila sam najviša žena u tramvajima

koji su sada postali vremenske kapsule

zakopane u maminom vrtu

govori

ispravljajući riječima tijelo

izraslo iz dječje crnine

    nakon mamine smrti

izvukla je namještaj iz kuće

srušila bor u dvorištu

i zakopala sve prepoznatljive oblike

i poratne fotografije

u stan finih rubova

visoko i daleko

od svojih prvih riječi

    u izrezbareni okvir

iznad njene glave

stane cijela posvađana obitelj

svatko u jednoj škrapi

sijedi kao krš

    više ne mogu u tramvaj,

ali nitko i dalje nije viši

objašnjava gladeći reljef

obiteljskog stabla

utiskujući otpale listove

u moju šaku

  
    TRANSLITERACIJA

     

    apostrofe utiskujemo noktima

u gumeni stolnjak

    svatko tvrdi da nije riječ

da je nešto više

slijepljeno uz naličje

ali obitelj ne zna čitati

i spaja nas debelim viticama

    ako se dotaknemo,

na tren znamo

pravilno odvojiti riječi

  
    POLUPROPUSNOST

     

    obiteljsku su mi drhtavicu

šutke prenijeli na koljeno

    prerano ušutkanu ljubav

zavezali su pognuto, bez suza, kao vezice

i pustili me šutke

bez albuma i kronologije

da sama naslikam

nepoznate portrete u poznatoj kuhinji

i slavensku ogorčenost

pod noktima

    čvrsto zapetljani raster

crno-bijelih anegdota

o rebrima i suhoj smrti za doručak

zalijepio se za tjeme

postavši jednostavnim zagonetkama

osjećamo li ih i danas,

iako se ne gledamo

već par dana,

    ili je južina

  
    ŽUTI KVADRATI

     

    na opreku puno — prazno

odgovaram isključivo suzama

tvoj se stan prelijeva

preko rubova potkrovlja

ne možeš zamisliti

koliko nas je

mogu, točno onoliko

koliko mama gubi samu sebe

po tjednu

ne možeš zamisliti koliko je nje

malo

nakon cijelog kalendara

iz časopisa

iskrižanog slabom kemijskom

jedna smo i pol večera

stojećke da se ne naviknemo

da je ovo zauvijek

ponekad zaboravim da je

pa pitam

treba li kupiti nešto plus jedan

i je li ti rekao da

nije

noćas ne dolazim

naravno, smiješ spavati

u bilo kojem žutom kvadratu

u gradu

ne znam gdje inače spavam,

no zbroj žamora kada telefoniramo

manje je važan od znanja

čiji su koraci usred noći

do kupaone

jezik je izgubio dvojinu,

ali ne i pokaznost

mislim

izabrat ću jedan

žuti kvadrat preko ceste

i u njemu sanjati

onaj par koraka

više

  
    JEDAN VEKTOR UNATRAG

  
    SMIJEMO SE, U POZADINI MORE

     

    oprosti

stvarno nisam znala

da je zadnje ljeto u kojem smo cijeli

otišla sam kući ranije

bus je stizao s još daljeg otoka

trebao mi je čvrst vektor

unatrag

    tinejdžericu u meni

plašio je nedostatak kontinenta

razvedenost mene ovdje od mene tamo

hladni apartman iz sedamdesetih

i ono malo

što ne funkcionira u mehanizmu

dobrog ljetovanja

    spavali smo u istoj sobi

bez potrebe

da se dijelimo na trećine,

a ne-obitelj me još nije pretvorila

u obiteljsku osobu

    mogla sam plutati na leđima

sama oko osam

grgljati prljavu vodu iz trajekta

i zamišljati

da visoki Pelješac

prelazim jednim tužnim korakom

  
    SUHO MJESTO

     

    svaka bočica u autu

ima okus mente i duhana

s malih stajališta prema moru

    mama sam mami

kažem

prestroji se

kažem

upravo ulazimo u oblake

veš nam se sigurno tali

s balkona

par stotina vožnji od nas

ali bar ništa ne gori

ako si iz ljubavi uključila štednjak

i otišla

s morem već oko gležnjeva

    znam da voziš naslijepo

očiju ostavljenih u kutijici za leće

sa zjenicama prema dnu

pa ne vidiš

da su i drugi na cesti

omotani vlastitim srpnjima

i posramljeni

od pogleda na gustu sreću

koja je pred nama

neuhvatljiva

kao dosadni prirodni satelit

    mama sam pa biram glazbu

koja nas ne pogađa

ispod pojaseva

da ne iskoristimo

mogućnost slijetanja s ceste

tek malo sjetne

pokapanih kragni

s odlučnim napokon ispod jezika

    mama sam i ne pitam

zašto plačeš

već trećinu dionice

kamo zapravo idemo

i jesam li dobar suvozač

cinična prema čistim autima

i prevelikim kućama

parkiranima

na rubu vidokruga

    mama si tek

kad nam more izvuče

refleks disanja

iz slatkovodnih bočica

i pretinca za rukavice

proliveno iz trokutića na obzoru

pa zadnji put udahneš

uz dječje

gle more,

u transu staneš na stajalištu

gdje možda još postoji

suho mjesto

za protegnuti noge

zapaliti

i otpiti gutljaj

  
    KANON

     

    rukopisom

zamrznutim u danu

kada sam prestala rasti

širim se po

kuhinjskom podsjetniku:

presaditi prste u teglu

zatvoriti oči mesožderkama

pokriti te kad se otkriješ

    tkiva su mi zaostala

u umjetnoj nesreći

ispod tvojih zelenih šaka

(smireni falsifikat

toliko boljih vremena)

    sve što čitam

ocijedila si par puta

kroz tkaninu

i zemlju

i dalje me podsjećaš

da udahnem

    sakrij me u staklenku s rižom

da izvuče lokve

i male ribe, mama

  
    GENETSKA AFAZIJA

     

    govoriš rukama,

a ja žmirećki

rasprostirem po stolu kao tarot

sve čemu znam značenje

pa te nazivam

najmrskijim izbočinama pod jagodicama

dok su ti geste grube,

a dijalekt stran

    iz ruku ti progovaraju

pulsari

kada ih širiš i skupljaš

kao da hvataš

moje slijepe krijesnice iz trbuha

kada više ne mogu ridati

u kavu s toplim

i u tri deci vode

u kojoj ti se ublažava pokret

    kažeš

odgojila sam računalo

kažeš

ispovraćat ćeš nule i jedinice

    Morseovim kodom

kucam puno malih dragosti

u tvoju živu šaku.

  
    * * *

     

    mama grije dušu grijalicom

jedno s podom i dekom

obujmi neku nepoznatu cjelinu

    ne znam kako joj uspijeva

pod je topao

pod njenom malom tugom

    grijem se

dok ne dođe s posla

  
    POTOPLJENO PROSTORVRIJEME

  
    MAKSIMIRSKA U VODI

     

    I.

    nije san

u kojem jedva otvaraš oči

a ruke su ti vezane

viticama iz susjednog dvorišta

ili maminim glasom

u praznoj sedmici prema sopotu

ili

možeš se okrenuti na bok

maksimirska je žuta u peludi

i svakim prolaskom auta

dvostruko smo bolje

kolnik je jezero

za razmakanje svega korjenastog

u nama

plutamo kao izgužvane novine

bez naslova o hladnom ratu

i ako se okreneš na leđa

nećeš se paralizirati

više nema panike u sekundi

traženja prekidača

jer je puno svjetla u solsticiju

na terasi gdje sunčamo

plivaće opne na duši

nitko nije u sobi osim tebe

ostani na svojoj plohi

probudi se suh

  
    LJETNI TALISMAN

     

    naša narukvica prijateljstva

rasprsnula se

pri prvom snu o plivanju

i dodiru s vodom

    zrak je kao da idemo na more,

a tek je kasni svibanj

i sve što smijemo željeti

skutreno je u kovčegu s odjećom

    mi smo prijatelji

zagrljeni već par mjeseci

u stanu tvojih čudnih roditelja.

ne brini,

i moji su se bavili okultizmom

prije odlaska na more

da me zaštite od utapanja,

kažem i zagrlim malo dublje

    dobro je

dok smo smrznuti ljetni prijatelji

i kad nam tvoja mama

čita putovanje iz dlana

da brže zaspimo

    ipak, ja nisam ovdje da spavam

u ovakvom neredu

uz koji se sanjaju samo puno vode

koja nam natapa madrac

i tvoja genetika

izvezena u pet očevih ožiljaka

kao zviježđe na podlaktici

    mi smo oni,

čujem u snu

i mjesečarim do vrata,

a mi i oni nas već čekamo kraj auta

zatvorenog prtljažnika

praznovjernih ruku na bokovima

i sa smiješkom

iz već pročitanih

sutrašnjih novina

  
    II.

     

    danas su moji prijatelji dobro kada

prelazimo poplavljenu maksimirsku

imamo nove škrape po tijelu

i odlijevamo ih bez greške u beton

ono što se stvorilo u meni

je snažno i

sve trstike i hrđavosti

isplivale su dobrovoljno

iz nogavica u vodu

kao punoglavci iz staklenke

upute su se razmočile po džepovima ali

prijatelji znaju gdje stanujem

i gledaju me kako skačem

s terase u vodu do vrata

vješto da ne udarim

ljeto na dnu

prijatelji znaju

da je ovo nulta godina

i ne očekuju od sebe neprestanost

i glatka lica

preživiš ako plivaš po maksimirskoj

umreš ako hodaš

nokti su mi napokon kratki

za gladiti sve njihove dragosti

jer više nisam mačka

koju ne uspijevam uhvatiti tjednima

iako mi liže prozore

i ostavlja dijelove svojih mrtvih života

nismo lijepi

obrva slijepljenih od vode

i crvenih očiju

ljubimo se jezikom na trijemu sojenice

možemo

preboljeli smo dječje bolesti

i useljavamo se u vodu

obrnutom evolucijom

pa nema dvorišne zemlje u kosi

kada liježemo

čišći od destilata

zagrljeni grubim dekama

i pravimo se da je vrijeme starije

leđa su nam otkrivena

za žmarce

noga prebačena

jer nam je toliko žuto i

ne odlazimo još neko vrijeme

zapravo uopće

  
    PROSTORVRIJEME

     

    lejdi, pospremi stan

znam da će boljeti tvoju

prahom izobličenu svijest

vađenje riječke soli iz kose

i popluna,

bombona iz plastike

metajezika iz pozdrava

kodovi su ti se rasipali po kuhinji

i ne uspijevam razgovarati

s tobom

stvarno volim tvoju rijeku

u kojoj si ada,

kip submisivne slobode

ipak, izvuci orijentalne marame

iz rukava za koje te držim

nazovi mamu

reci

nemoj zvoniti, čut ću te po stubama

i izgubi sluh

molim te,

iz litre čaja neće proklijati tekst,

pjesma o vremenu

mrzi me i pospremi stan

fotelje već sjede na tebi

nakon desetog dima

možeš drkati na Bergmana na zidu

i dalje te ne prepoznaje jer

kako se sve ne zoveš

složi krevet

u kojem smo četiri dana

ulazile u suživot

voljela sam te

i kad nisi bila relativna

i prozirna u koraku

lejdi,

pospremi stan

rijeka ulazi kroz sve otvore

otvara rabljene škrinje

i čakre

lejdi,

lijepa si i jednobojna

ne rasipaj halucinacije preda mnom

ne zapisuj

mane i prednosti

zaglavljenosti u neredu

iza kojeg ne vidim

kako se zovemo

i jesmo li ikad izašle

  
    JUNGOVA SANJAČICA

     

    život je odavno postao bara,

stajaćica uljuljkana u komfor

i bolest

    prijatelji su jučer otišli

aura slijepljenih u kutovima

usana i očiju

s viskovima umjesto vezica

i mojom kartom na čelu

(voda ne raste iznad brade,

pažljiva je prema obrnutim smrtima)

    neka ih pročitaju kod kuće

    trik je u neznanju

kada se odlazi

sedmicom-brodom prema sopotu

    karte namirišu suhost

i u sojenicama same

progovore

  
    III.

     

    žmirećki mogu

prijeći poplavljen prilaz, stepenice

peta pa prsti

da metal ne probudi

mokre vlasnikove pse

podići nogu malo više

na trinaestoj

otvoriti vrata terase-predvorja

ne zaključati

jer do nas skrivenih

ne dolazi ni ono što bi trebalo

mogu zaobići stol

za koji vjerujem da će

jednom poslužiti

upaliti svjetlo

da ne izgubim slijepi ritam

ogledati se rutinski

vidjeti samo svjetlace

napipati najtanji ključ

s oštrim vrhom

kvaku vjerojatno promašiti

i opsovati

stisnuti do kraja i malo privući k sebi

pa gurnuti

mogu

zakoračiti unutra

sjesti preplavljena

na tepih

i shvatiti da se moram odseliti

  
    POVJERAVANJE TEMELJA

  
    SUNCE JE

     

    treba složiti šator od marama

i ugurati se u žutu toplu smjesu

    nakon par minuta

linije sklepanog inkubatora

odašilju samo volim te

u naše nerazvijene svemire

(moj nema šake,

a u tvom tek sad klijaju prve želje

otpuhane u trepavicama)

    uz toliko volim te

iz sunčanih pjega kroz marame

nitko ne ostaje oštećen

vjerujem

i pregledavam slike

svjetlom spremljene pod kapke

    zijevanje je znak

da upijaš svjetlo malo čvršće

bez bioloških definicija

kada tijelom oblikujemo

sunčanu hrpicu

    budimo se

cjelji za par centimetara

i utrnulih ruku

(linije života prerasle su šator

i naše privatno sunce)

  
    DOBILA SAM BRATA

     

    kažem ti uhvati riječi

stoje nam iznad čela

    
      kada zatvorim vrata,

novi kvadratni metar

postane moj

i sve osim mene

ne pripada sobi,

osuđen sam na jedinca u sebi

dok mi ne zavučeš

ruku u leđa

i govor ne zamijeniš telepatijom
    

    na kraju dana

postajemo blizanci

povjeravajući si temelje

istim umrtvljenim gestama tješenja

i frustriranim zaboravljanjem

tko je tko

u džepnoj platnenoj maternici

    
      sve mogu sam

kad smo leđa i usne

kad smo naši mladi roditelji

s fotografija

kad smo prošlo stoljeće

kad smo krug
    

  
    RAŠIRENA PRORIČEM

     

    novčiće mi zalijepi

za višak kože na očima

i ispružit ću se u

naslov-zagonetku

    na kapku pišem signaturu tušem

i prvi se heksagram

otkriva preslikan

ispod kapaka,

ne vidim te kad se nasmijem

    drugi je

papirnato putovanje

ispod jezika

za njega žrtvuj

mušku liniju i polizan prst

kao straničnik

    ako mi pročitaš sredinu,

poliži metal s kapaka

da oživim

  
    UTJECAJ

(UZAJAMNO PRIVLAČENJE)

     

    Ijuštenje lica

prihvatio sam kao madeže

na mjestima koja smijem ljubiti,

no besmisleno je promatrati te

kada se mijenjaš namjerno i neuhvatljivo

(tekst kože ostaje nečitak,

a značenja mi ostaju pod noktima

kao žbuka)

    odložim ga u umivaonik

da bolje promotrim auru

u djetinjstvu sam je vidjela

nema je otkad je znam imenovati

crtam otvore u pari

na mjestu gdje stoji

lice-papir

ljuštenje je jezik

pa ga ispljunem beskorisnog

na pločice

i poližem odraz

    
      kada se ne ljuštiš

kao da si neodređena pored mene,

dječak koji kasni

na nešto što upravo kreće

ili je već otišlo

i ne mogu te probuditi

kada si lice ostavila da se namače

i objeručke prihvatila

čvrsti san o konačnosti
    

    beskorisna sam kao kôd

jednostavne zagonetke:

mogu li se oljuštiti

do kraja?

  
    ZADNJA HVATANJA

     

    nema ničeg što bi nam

pomoglo u hvatanju

pahulja jezikom

otkad se strop otvorio jedne večeri

i propustio televizijski snijeg

u sobu namještenu

za žmirkanje dok ne zaspimo

    zatrpan govoriš o minimalizmu

svoje buduće kuće:

šalica, pepeljara,

stol za perverzije

i riječi

izdahnute bez maglice

    ali kuću ćemo popraviti evo

čim se pomaknem

ovako ležeći

predugo ništa ne radim rukama

pa neće smetati

ako ih još jednom

precrtaš na uzglavlje

    ispod znojnog romaničkog luka leđa

koji se diže i spušta

na naredbu

sve su sobe ispod

tople popunjene do dovrataka

pa proviruješ

i ispljuneš snijeg odozgo na

moje vijugavo tijelo poda,

ono se diže kao vlažni parket

    pepeljara pada s trbuha

ako se ne obuzdaš

šalicu mi proliješ u usta

a stol propadne

kat niže

uz smijeh

razvučen kao padobran

    slika se pojavljuje

tek kad izloženi ustanemo

i zadnji put

pokrpamo strop

  
    TUĐI ŽUTI KVADRAT

     

    nazivaš me

beznačajnim trljanjem

tuge o tugu

ali tvoje me knjige vole

još od istrgnutih posveta

koje su mi se spustile

iz ždrijela u pluća

prije četiri godine

kada sam se zadavljena

izlistala kao slikovnica

i oslobodila tvrdih uveza

ritmičnim udarcima

glavom o policu

    sada nije zabavno:

djevojka ti se drogira

par sela dalje,

mamu nije briga

za blage potrese

usred noći

    izlaz je označen strelicama

jer ne posjedujete vrata,

sve tajne i tijela

eksponati su u procesu obnove

    vraćam se kući glatko

s jednom knjigom više

i s muzejskom oznakom

na trbuhu

  
    PRVA ČETVRT

     

    pokušajmo živjeti

s drugim ljudima

    pregledavati im tijela nakovrčana

nekim drugim skoliozama

    jezikom čistiti suhost

koja se u pregibima utisne

kao krpelj

(nakon što smo tijela

neoprezno gurali kroz šaš)

    nesvjesnost prvih riječi

spremati u sebe kao zimnicu

i zatvoriti je vakuumom

u stih

kad ne gledaju

    staru osobu možeš s mene sastrugati

jedino zubima

reći i biti sretan

jer zapravo uspijevaju

ponekad i jezikom

dodati

i stisnuti se u osmijeh

  
    ISPRAVLJENI

     

    nuklearna zima

zatvara nas bolesne

u grijalicu i zastor,

a baloni sline u snu

zalede svaki pokušaj odraslosti

    razmišljam prstima,

navlačim deku do čela

i ljubim nam kralješke,

ničiji nisu netaknuti

od pročitanih knjiga

i spavanja za radnim stolom

    pijemo rakiju

u bijelim potkošuljama

(male sedamdesete pod ključem)

i dohvaćamo ljubav

iz skoliozne koštane biti

u snažnim rečenicama

od kojih se naježim

    ne slažemo se ni u čemu,

no ispravljamo se

tako mekano

da nam se djetinjstvo

zaključava u kičmi

  
    PRIJE BIH ZAŽMIRILA I ČEKALA DA PROĐE

     

    polagana sam

sama sa sobom

bez srama

kablovi ispod kreveta

su obli i glatki

mogli bi vibrirati kad bih htjela

stanodavac srećom nije

popravio slavinu

i voda kaplje

slanija nego inače

gustim ritmom

pogađa sve sinkope

u kojima se trzam

ne treba mi polarnost

u životu

ne treba mi ekran

žive su

otjerale su muškarce

iz stana

i sjede mi na prsima

  
    SAN O PRONALASKU

  
    SIGMUND FJORD

     

    možeš li mi objasniti

oštre fjordove u grlu

i akvadukte u zjenicama?

ne obraćaj pažnju

na ulicu kat niže

i bučan hodnik pun volontera

iz trećeg svijeta

primi mi ruku

otisni joj mapu do blaga

i zamoli nesvjesnost

da ne divlja i potapa reljef

na hemisferama i režnjevima

obgrli me da putujemo

dizalom prema sjeveru

ja ne shvaćam

dvodimenzionalnost karte

i da te vjetar lagano otpuše s margina

nemoj me izgubiti

kad me bacaš u kocki

tražeći vjerojatnost u kojoj sam zdrava

nema te britke sreće

za mene ovdje

zato me odvedi do fjordova

da ispeglam tugu u Atlantik

i proplivam.

  
    OSOBA I TIJELO

     

    
      tvoja osoba izgleda

kao da je treba grliti svako jutro

i temeljito odvojiti

tkiva i nutrinu
    

    rekla je da me poželjela zagrliti

iz daljine

jer joj toliko ne sličim

i jer mi je tijelo toplo prozirno

od želje da rukom prolaze kroz njega

i frustracije što ga ne mogu vratiti

odakle je došlo

    
      tvoju osobu je sigurno lijepo

čistiti od kompleksa
    

    kada napokon prođu rukom

voljela bih da sam ga sklopljenog

vratila u knjižnicu

    (ljepše je kada se miris starosti

nastani zbog čekanja,

a ne trljanjem tuđih jagodica

po omotu)

ili da sam mu ime zapisala

neurednim Brailleovim pismom

iznad kapaka

pa da ga i ja ponekad zaboravim

    
      tvoja osoba je zagasita

i ne pristaju joj

bijele čekaonice
    

    ponekad ga pokušavam

umočiti u ljepilo

da zauvijek ostane zaglavljeno

u nekoj tihoj arhivi

    
      reci svojoj osobi

da oboji tijelo

ili obezboji ime
    

  
    O DISANJU

     

    voljela bih da

u mojem stanu

žive ribe

(u ormarima jastucima i kadi)

da me podsjete na bacanje otpada

odrede koordinate

buduće sreće

ili bar gdje se utopiti bez močenja

kada znam da ne znam

plivati

    u ostalim kućama su zlatne

i najčešće me prepoznaju

po malim očima i broju života

zapetljanih u trbuhu

pa me savjetuju

da si sama uzgojim

škrge i mudrost

kao što uzgajam neurootpad

u popodnevnom snu

i očnim tikovima

    ali ja nemam dovoljno zraka

ovdje

objašnjavam gladeći pluća,

koja dašću

u suživotu s morskim bolestima,

niti mogu

trpjeti suhost

kada zbunjena izranjam iz jastuka

tražeći u krevetu ormaru kadi

i popodnevnom snu

neku tekućinu

za malo razumijevanja

i najljepšu smrt

  
    NAŠI LIGAMENTI

     

    nedjelju promatram

iz lijeve špage

ukliještene između

razmaknutog namještaja

    ostajem par misli tako

s izrazom lica

ruske gimnastičarke

bez kičme

kroz koju teku boje

prolivene po nebu

nakon zimskih treninga

    ipak je samo izraz

jer se i dalje držim pogrbljeno

u balkanskom kontrapostu

kada ustanem

i spustim kvazi-zimu

s roleta

i nuklearnih oblaka

  
    SAN O PRONALASKU

     

    kupili smo

veliku socijalističku kuću

koja ne poznaje klaustrofobiju

ni vlasnike

    kreveti su još

izgužvani i topli,

a osrednji pejzaži

osuđuju iz bljedila

svježe i nadobudne stanare

    najprije pretražujem rastureno,

ali sivi globusi ne odaju

nova zaboravljena mjesta

(izbrisali su ih prolaznici

jer ne koristimo ključeve)

    kada uđeš kroz prozor

i zaobiđeš slučajne nesretnike

dugo tonemo

u gostinjski madrac

i svaki ulazak i izlazak stranaca

osjetimo kroz sebe u propuhu

(vrata ne zadržavaju kako spada)

    srela sam ženu u kući

izgubila se kao i ja

  
    DA BAR MOGU DUGO SPAVATI

     

    cimerica odlazi

i ne zaključava me.

netko će nam nepozvan

unijeti dvorište na cipelama

    ući će i

neće prepoznati

nijedan predmet u stanu

    kao da je doživio moždani

ja bih mogla biti

zasušena džezva

knjiga ispod deke

ili važan poziv

na koji se ne možeš javiti

zbog mokrih ruku

u sudoperu

    netko bi me mogao

sraslu s krevetom

pogrešno imenovati,

nemam snage

za nepreciznu višeznačnost

    da bar mogu dugo spavati,

propustila bih one

koji na cipelama

uvode dvorište

i promatranjem izbijaju

riječi iz ležišta

  
    PERPETUUM

     

    susjedi se igraju plohama

u dvorištu

savijaju se u životinje

usred siječanjskog proljeća

koje nam topi unutrašnji raspored

po glavnim stavkama

    na terasi se ne da disati

kada se dolje pili metal,

tkiva domaćih životinja

savijenih u origami

    susjedi su parni strojevi

i ruke im se ne račvaju

u lijenosti

kada miluju

metalne rogove

    a ja

nepokrenutost prešana u knjigama

na plutajućoj terasi

iznad kovačke farme

    zašto nisam perpetuum

  
    POGLED PREMA VRHU STEPENIŠTA

     

    život me pokušava odlijepiti

kao krastu

s koščatih koljena

jer se zaboravljam uhvatiti

    za sposobnost

da stvorim

uravnoteženi raster

floskula i iskrene ljubavi

    za rezanje svega zelenog

desetljećima hvatanog

u betonu stražnjeg dvorišta

(za sasvim konkretnu mržnju)

    za vjerovanje

da je samo jedno napuštanje

i da će se sve

izbrisati izmrvljenom gumicom

i osušiti na zraku

ako ne diraš

  
    ASOCIJACIJE S MAGLOM

     

    cijeli mi se tjedan iscijedio iz očiju

u busu za doma

    nisam na sjedištu

u magli sam uvijek

jedan prividni horizont ispred

umjesto mene su kaput

i žica od slušalica

    stanodavac će me izbaciti

iz stana, ostavila sam

pepeljaru u kuhinji

patetične samoljepljive poruke

samoj sebi

i kosu u odvodu

    ne možeš se igrati asocijacija s maglom

pravila je spremila

u depresiju doline

u mjesta neprozirnosti

ne postoje mala ovčja tijela

ili srca

postoje jučer i drugo jučer

kondenziraju se na zgrčenim obrazima

u ritmu drndanja kolotraga

    ne sjećam se tko je jučer pušio

u sobi

i čija su pluća

kroz koja se vozimo

    nikako da nestanem

cijela

cijelo se vrijeme nazirem

u prozorskim sličicama,

no magla je pouzdani pripovjedač

i vjerujem joj da iza zavoja

više ne postojim

  
    GLATKOST

     

    mogu polizati s odraza

protuotrov za nepripadanje.

znam slovkati osjećaje

i poredati ih po važnosti

uz zamagljeni prozor

vjerojatno su praznici

i sve sam napravila na vrijeme

    dojam je prirodniji od ustajanja

na dane kada znam što radim.

fuge u kuhinji

paralelne su s mojim prstima,

opsesivnost je tanki film

preko svijeta,

štambilj za povratak unutra

  
    MOKRE ŠALICE U NOVOM POČETKU

     

    shvaćam potpunost

u pranju šalica

i bacanju razmočenih srca čaja

ujutro, nakon dugih odlaženja

    nisam jedina

jer i kuglice prašine na podu

traže vlasi

moje otpale kose

za utjehu od dvostruke odbačenosti

    jednu razbijam

našavši cijeli tjedan

u talogu

ne gledaj me iz sljedeće godine

odlazi u slivnik

bez oprosta

